
Udkast til EU-strategi for bekæmpelse af ulovlig ophobning af 

og handel med SALW samt ammunition hertil

Indledning

1.
FN's handlingsprogram med sigte på at forebygge, bekæmpe og standse alle former for ulov​lig handel med håndskydevåben og lette våben (SALW), der blev vedtaget den 20. juli 2001 erindres der om behovet for komplementaritet i gennemførelsen mellem det globale, det regionale og det nationale niveau. EU ønsker med udformningen af en strategi for bekæm​pelse af ophobning af og ulovlig handel med SALW og ammunition hertil at komme til at indgå i denne nødvendige komplementaritet og at yde et bidrag.

2.
Som stats- og regeringscheferne allerede konstaterede det i den europæiske sikkerhedsstrategi (ESS), der blev vedtaget den 13. december 2003, er det kendetegnende for miljøet efter den kolde krig, at grænserne er blevet stadig mere åbne, og at de interne og eksterne sikkerheds​aspekter hænger uløseligt sammen. I denne nye kontekst er der i strategien opstillet fem cen​trale udfordringer, som EU må forholde sig til: terrorisme, spredning af masseødelæggelses​våben, regionale konflikter, staters sammenbrud og organiseret kriminalitet.

3.
Følgerne af fremstilling, overførsel og ulovlig handel med håndskydevåben samt voldsom ophobning og ukontrolleret spredning heraf står centralt i fire af disse fem udfordringer. SALW bidrager nemlig til en forværring af terrorismen og den organiserede kriminalitet, og de er en vigtig faktor i forbindelse med udløsning og spredning af konflikter samt sammen​brud af statslige strukturer. Som det understreges i den europæiske strategi, har disse konflik​ter, hvor SALW har været langt det vigtigste instrument, siden 1990 kostet næsten fire millio​ner mennesker livet og tvunget over 18 millioner til at forlade deres hjem eller deres land.

4.
For at imødegå de trusler, der er påpeget, lægger den europæiske strategi op til, at Europa skal spille en mere aktiv, sammenhængende og effektiv rolle. Det erkendes, at ingen af disse trus​ler er af ren militær karakter, og at de ikke kan bekæmpes med militære midler alene. De kræ​ver en kombination af instrumenter. Strategien har understreget behovet for en reaktion, der omfatter alle de instrumenter og politikker, EU råder over, i en sammenhængende indsats over for alle de mange aspekter af disse udfordringer.

5.
Det var i øvrigt inden for disse rammer, Det Europæiske Råd i december 2003 vedtog en strategi mod spredning af WMD. Hensigten med den foreliggende strategi er at fastlægge et specifikt indsatsområde for SALW for på samme måde at udvikle en integreret tilgang og en global handlingsplan for bekæmpelse af ulovlig handel med SALW og ammunition hertil.

6.
Definitionen af SALW i denne europæiske strategi er den samme som den, der findes i bilaget til Rådets fælles aktion af 12. juli 2002 (2002/589/FUSP) om EU's bidrag til bekæmpelse af destabiliserende ophobning og spredning af SALW

I.
DESTABILISERENDE OPHOBNING OG SPREDNING AF SALW UDGØR EN STIGENDE TRUSSEL FOR FRED, SIKKERHED OG UDVIKLING

"Sikkerhed er en forudsætning for udvikling. Konflikter ødelægger ikke kun infrastrukturerne, bl.a. de sociale infrastrukturer, de fremmer også kriminalitet, medfører, at der ikke foretages investeringer, og gør normal økonomisk aktivitet umulig. En række lande og regioner risike​rer at blive fanget i en cirkel af konflikt, usikkerhed og fattigdom."(ESS)

I.A.
Årsager til og følger af den ulovlige spredning af SALW: en væsentlig faktor i forbindelse med den manglende stabilitet i de stater, der er opstået efter den kolde krig

7.
Ikke-statslige aktørers stadigt stigende adgang til lagre af SALW, der i de fleste tilfælde stam​mer fra den kolde krig, har ændret konflikternes karakter og varighed.

8.
FN anslår, at der på verdensplan er 600 mio. håndskydevåben i omløb. SALW er skyld i næsten 500 000 døde om året, heraf 300 000 som led i væbnede konflikter. Af de 49 større konflikter i 1990'erne blev 47 ført med SALW som væsentligste våbentype.

9.
De "restkonflikter", der holdes i gang på grund af ulovlig spredning af SALW, får forskellen mellem væbnede konflikter og kriminalitet til at forsvinde. Vore dages interne konflikter skyldes ikke så meget et ønske om at opnå militære og politiske fordele, men snarere staters totale sammenbrud, hemmelige aftaler mellem krigsparter eller det forhold, at nogle grupper har adgang til naturressourcer og handel med naturressourcer, eller at de kontrollerer den ulovlige handel med narkotika. De kan ikke længere opfattes som kortvarige afbrydelser af udviklingen. Mange af vore dages krige er langvarige fænomener. En række af de lande, der siges at befinde sig i en postkonflikttilstand, falder jævnligt tilbage til en situation med krig og social vold.

10.
De mål, der forfølges, er ofte kortsigtede og profitdrevne, mens midlerne ligner former for "total krig". Disse nye krige føres ikke af hære, men af opportunistiske væbnede grupper uden militær disciplin, som ofte gør sig skyld i alvorlige brud på den humanitære folkeret og men​neskerettighederne over for civilbefolkningerne, navnlig kvinder og børn.

11.
De instrumenter, der benyttes i disse nye krige, er i langt højere grad SALW end tunge våben. De store lagre af våben og ammunition, der for en dels vedkommende stammer fra den kolde krigs tid, gør det let for civile, kriminelle, terrorister og kombattanter at få adgang til disse våben. Ud over de humanitære følger er konsekvenserne for udviklingen i de berørte lande veldokumenterede: svækkelse af de statslige strukturer, fordrivelse af mennesker, sammen​brud i sundheds- og uddannelsessystemerne, faldende økonomisk aktivitet, færre statslige ressourcer, spredning af pandemier, skader på samfundsstrukturen og på sigt en reduktion af eller et stop for udviklingsbistanden.

I.B.
Denne udvikling berører hovedsagelig Afrika syd for Sahara: en væsentlig hæmsko for udvik​lingen

12.
Dette fænomen berører de lande og regioner, der allerede er de mest svækkede: visse dele af Latinamerika, Central- og Østasien, Balkan og Mellemøsten. Afrika er imidlertid det konti​nent, der er hårdest ramt af interne konflikter, som forværres af en destabiliserende tilstrøm​ning af SALW. Det stigende antal fredsbevarende operationer (UNAMSIL, UNMIL, UNOCI, MONUC, UNMEE, ONUB, UNMIS og AUMIS) og de stadigt flere FN-embargoer på dette kontinent (Liberia, Somalia, den østlige del af Den Demokratiske Republik Congo, de ikke-statslige styrker i Sierra Leone og Rwanda, Côte d’Ivoire, Darfur-regionen i Sudan) viser alle tydeligt, hvor stor en trussel det er for de afrikanske stater, at der ulovligt ophobes og spredes SALW.

13.
Problematikken vedrørende overførsel af SALW til Afrika syd for Sahara bør knyttes sammen med spørgsmålet om kilderne til denne overførsel. Det var på denne baggrund, Sikkerheds​rådet i januar 2004 tilskyndede de våbeneksporterende lande til at udvise størst mulig ansvar​lighed i forbindelse med handel med SALW til ustabile områder. Hidtil har EU's initiativer på nedrustningsområdet, ikke mindst i Afrika, nemlig hovedsagelig været udtryk for en reaktion, som har manifesteret sig i deltagelse i mange postkonfliktprogrammer vedrørende afvæbning, demobilisering og reintegration (DDR) samt reformer på sikkerhedsområdet (SSR), som der navnlig ydes økonomisk støtte til gennem Den Europæiske Udviklingsfond (EUF).

14.
Det er nødvendigt at reagere på denne måde, men der bør suppleres med en forebyggende ind​sats, som omfatter ulovligt udbud og ulovlig efterspørgsel samt kontrol med eksport af kon​ventionelle våben. Der bør navnlig tages hensyn til de enorme lagre af SALW i Øst- og Sydøsteuropa samt de ruter og midler, der anvendes for at få dem spredt på det afrikanske kontinent (ulovlig mæglervirksomhed og transport). Ifølge FN-rapporter er en stigende del af de SALW, der spredes på det afrikanske kontinent, siden slutningen af 90'erne kommet fra lagre i Central-, Øst- og Sydøsteuropa. Våbenmæglervirksomhed og ulovlig transport af SALW foretages i samme omfang af virksomheder og forretningsfolk, der er etableret i eller stammer fra Central- og Østeuropa. Trods disse lagre er produktionen desuden fortsat på en række forældede industrianlæg, hvor en lukning ville få store lokale socioøkonomiske konse​kvenser og en omstilling ville kræve betydelige investeringer, som ikke altid ville være i overensstemmelse med almindelig økonomisk logik.

I.C.
En klar forpligtelse for EU til at handle

15.
Stillet over for disse udfordringer er det EU's opgave i forbindelse med en strategi for SALW at finde en løsning og sikre, at der er sammenhæng mellem EU's sikkerheds- og udviklings​politikker, samtidig med at der sikres en udnyttelse af EU's midler på multilateralt og regio​nalt plan og inden for EU samt i forbindelse med de bilaterale forbindelser, således at der kan udarbejdes en handlingsplan, som:

(a)
fremmer en effektiv multilateralisme for at udforme mekanismer på internationalt og regionalt plan samt inden for EU og medlemsstaterne til bekæmpelse af udbud og desta​biliserende spredning af SALW og ammunition hertil. EU bør styrke sine eksportkon​trolpolitikker og sin eksportkontrolindsats i samordning med sine partnere

(b)
imødekommer staternes ønsker om en nedbringelse af deres overskudslagre af SALW og ammunition hertil som led i en politik til nedbringelse af lagrene eller inden for rammerne af en deltagelse i DDR-operationer

(c)
fremmer omstillingen af visse industrianlæg, der fremstiller billige SALW i Øst- og Sydøsteuropa

(d)
åbner mulighed for iværksættelse af foranstaltninger til behandling af de underliggende årsager til den ulovlige efterspørgsel efter SALW. EU må tage fat på de grundlæggende årsager til den manglende stabilitet, bl.a. ved at fortsætte og intensivere sin indsats inden for politiske konflikter, udviklingsbistand, fattigdomsreduktion og fremme af menne​skerettighederne

(e)
bidrager til en styrkelse af retsstatsprincipperne i de lande, der fortsat ikke er stabile, for at begrænse befolkningernes tendens til at sørge for deres eget forsvar og derfor at ligge inde med SALW i større mængder, fordi det kan føre til, at kriser udvikler sig til en ond cirkel af vold og gengældelsesaktioner, som det er umuligt at kontrollere i en svag stat.

II.
MULIGE EU-FORANSTALTNINGER: MÅLSÆTNINGER OG MIDLER

"Regionale konflikter kræver politiske løsninger, men der kan være behov for militære aktiver og en effektiv politiindsats i postkonfliktfasen. Økonomiske instrumenter bidrager til genop​bygning, og civil krisestyring er med til at genetablere en civil regering. Den Europæiske Union er særlig godt rustet til at klare de mange facetter af sådanne situationer" (ESS).

MÅLSÆTNINGER

16.
For at imødegå denne trussel vedtog EU allerede i 2002 en fælles aktion (2002/589/FUSP), og der blev på grundlag heraf iværksat en række specifikke aktioner i Afrika, Asien, Latin​amerika og på Balkan. I forbindelse med denne fælles aktion fastlagde EU tre overordnede målsætninger:

–
bekæmpe og bidrage til at bringe destabiliserende ophobning og spredning af lette våben til ophør

–
bidrage til, at eksisterende lagre af sådanne våben og ammunition hertil begrænses til niveauer, der stemmer overens med landenes legitime sikkerhedsinteresser

–
hjælpe med at løse problemerne i forbindelse med sådanne ophobninger.

17.
Disse målsætninger og de principper, der er opstillet i denne fælles aktion vedrørende bl.a. eksportkontrol, import og produktion, gælder fortsat. Aktionen bør imidlertid suppleres for at:

–
udforme en overordnet og sammenhængende tilgang, der samler alle de instrumenter, EU har til sin rådighed, og som tager udgangspunkt i det faktum, som er påpeget i ESS, at den menneskelige sikkerhed og den menneskelige udvikling er indbyrdes afhængige

–
udforme nye aspekter af EU's indsats for at dække alle dimensioner af fænomenet, fore​byggelse såvel som reaktion

–
fastlægge geografiske prioriteter, der ligger i forlængelse af de aktioner, der er indledt inden for rammerne af FUSP og ESFP.

MIDLER

18.
EU råder over enestående aktiver til at imødegå denne trussel. EU har mulighed for at anven​de en lang række civile og militære krisestyringsinstrumenter til at styre postkonfliktsituatio​ner eller bidrage til genopbygning og er dermed i stand til at komme med en global reaktion.

19.
EU råder nemlig over medlemsstaternes civile og militære kapaciteter, og EU kan anvende FUSP- og EFSP-instrumenterne til at iværksætte dem effektivt. EU kan desuden handle inden for rammerne af partnerskabs- og samarbejdsaftaler, som er indgået med de vigtigste regioner i verden, om som dækker en række områder: politik, udvikling og handel. EU råder over bety​delige aktionsmidler, der kan anvendes på EU's område ved hjælp af koordineringsinstrumen​ter som Europol og Eurojust. EU's og EF's midler suppleres af medlemsstaternes midler og af den indsats, der gøres af de forskellige multilaterale aktører, som EU er i færd med at udvikle et samarbejde med.

Eksterne foranstaltninger: disponible instrumenter

Støtte til en effektiv multilateralisme samt til relevante regionale initiativer (navnlig i Afrika syd for Sahara, på Balkan og i det tidligere Sovjetunionen).

Civile krisestyringsoperationer for at løse interne konflikter eller grænsestridigheder og genoprette sikkerheden, herunder gennem missioner, der tager sigte på uddannelse, rådgivning, bistand eller mentorordninger.

Militære krisestyringsoperationer, der gør det muligt at oprette kontrol ved grænserne eller deploye​re styrker med henblik på fredsbevarelse, stabilisering eller afvæbning.

Andre diplomatiske EU-instrumenter: generelt kan alle FUSP-instrumenter bringes i anvendelse for at bidrage til en EU-aktion på SALW-området (personlige repræsentanter og særlige repræsentan​ter, politiske erklæringer, teknisk bistand, demarcher og strukturerede dialoger samt ad hoc-semina​rer om eksportkontrol). Der bør lægges særlig vægt på at samordne indsatsen med de vigtigste part​nere (den transatlantiske dialog, Rusland, Kina, Japan, Canada, naboskabspolitik, dialogen mellem EU og Afrika, Barcelona-processen, ASEAN Regional Forum, dialogen mellem EU og Latin​amerika samt Caribien).

Partnerskabs- og samarbejdsaftaler med tredjelande: som det allerede er tilfældet i forbindelse med andre trusler (ikke-spredning, terrorisme, organiseret kriminalitet ...) bør man som led i en integreret tilgang til EU's eksterne foranstaltninger også gøre brug af de rammer for politisk dialog, der er om​fattet af disse aftaler, for at fremme målsætningen om at bekæmpe den ulovlige spredning af SALW og ammunition hertil.

Udviklings- og bistandsprogrammer finansieret af EUF (Den Europæiske Udviklingsfond) inden for rammerne af EF-AVS-samarbejdet gennem programmer, der omfatter afsnit om SALW og ammu​nition hertil.

Interne foranstaltninger:

Samarbejdsmekanismer for politi/toldvæsen og retsvæsen, især Europol og Eurojust, men også ved at skabe muligheder for et forstærket samarbejde mellem medlemsstaternes systemer.

Europæiske og nationale systemer til kontrol af følsom eksport, der kan tjene som modeller for tred​jelande (adfærdskodeks, eksportkontrolmekanismer).

III.
HANDLINGSPLAN

"Udfordringen er nu at forene de forskellige instrumenter og kapaciteter: europæiske bistandspro​grammer og Den Europæiske Udviklingsfond, medlemsstaternes militære og civile kapaciteter og andre instrumenter. Alle disse instrumenter kan have indvirkning på vor egen og tredjelandes sik​kerhed. Sikkerhed er den første forudsætning for udvikling." (ESS)
20.
Da problematikken med hensyn til bekæmpelse af ulovlig handel med SALW hele tiden ud​vikler sig, bør denne handlingsplan være fleksibel og kunne tilpasses udviklingen i den inter​nationale sikkerhedssituation. Handlingsplanen bør løbende følges op. Den vil regelmæssigt blive revideret, og den vil blive ajourført 2 gange om året på grundlag af en interimsrapport fra formandskabet om iværksættelsen. Den skal gennemføre de bestemmelser, der er omfattet af Rådets fælles aktion af 12. juli 2002 (2002/589/FUSP), og i givet fald supplere dem.

a)
En effektiv multilateralisme for at udforme mekanismer på globalt, regionalt og nationalt plan til bekæmpelse af udbud og destabiliserende spredning af SALW og ammunition hertil.

På internationalt plan

–
arbejde på at få iværksat FN's handlingsprogram (POA) med sigte på at forebygge, bekæmpe og standse alle former for ulovlig handel med håndskydevåben og lette våben

–
støtte vedtagelsen af et juridisk bindende internationalt instrument om sporing og mærkning af SALW og ammunition hertil

–
støtte, at der i 2006 nedsættes en ekspertgruppe vedrørende våbenmæglervirksomhed inden for rammerne af FN's handlingsprogram (POA)

–
fremme ratificeringen af protokollen om bekæmpelse af ulovlig fremstilling af og handel med skydevåben, således at den hurtigt kan træde i kraft, og på EU-plan vedtage et juridisk instru​ment om spørgsmålet

–
søge at opnå bred enighed blandt eksportlandene om kun at levere lette våben til regeringer (direkte eller via virksomheder, der er behørigt godkendt til at indkøbe våben for deres reg​ning) i overensstemmelse med passende restriktive regionale og internationale kriterier for våbeneksport

–
styrke og støtte sanktionsmekanismer og ordninger til overvågning af sanktionerne. give FN midler til at iværksætte og kontrollere anvendelsen af de internationale sanktioner vedrørende håndskydevåben, men også vedrørende den ulovlige råvarehandel og overudnyttelsen af na​turressourcer, der rammer visse lande i Afrika (den østlige del af Den Demokratiske Republik Congo, Somalia, Côte d'Ivoire, Liberia, Sierra Leone,...)

–
støtte styrkelsen af eksportkontrollen og fremme kriterierne i adfærdskodeksen for eksport​kontrol gennem bistand til tredjelande med bl.a. udformning af den nationale lovgivning på området og fremme af foranstaltninger for at forbedre gennemsigtigheden

–
fremme indførelsen af fælles internationale minimumskriterier og/eller retningslinjer for kon​trol med overførsler af SALW i FN's handlingsprogram. Med henblik herpå indlede drøftelser om dette spørgsmål på den forberedende konference inden for FN's handlingsprogram i janu​ar 2006 og gennemgangskonferencen i 2006; fremme indførelsen af de standarder, som der er almindelig tilslutning til; fremme et mandat til yderligere arbejde for at fuldføre den nødven​dige opgave.

–
støtte det internationale samfunds overvejelser og indsats med hensyn til den grænseover​skridende problematik. Deltage i styrkelsen af grænsekontrollen, navnlig i lufthavne, i de lande, der er berørt af den ulovlige handel med SALW og ammunition hertil (eksport- og importlande) gennem:

=
bistandsprogrammer, der omfatter levering af udstyr, hjælp til udformning af national lovgivning om eksportkontrol og uddannelse i institutionerne i de afrikanske stater syd for Sahara

=
uddannelsesprogrammer for toldvæsenet og de berørte myndigheder, navnlig i de øst​europæiske lande

–
støtte initiativer, der udvider den rolle, der spilles af de fredsbevarende missioner, som er god​kendt i medfør af en resolution fra FN's Sikkerhedsråd vedrørende SALW og ammunition hertil.

På regionalt plan

–
støtte regionale initiativer inden for bekæmpelse af ulovlig handel med SALW og ammunition hertil, idet der i første omgang lægges vægt på initiativer i Afrika syd for Sahara, gennem fi​nansiel og teknisk støtte til regionale og nationale organisationer med ansvar for iværksættel​sen af relevante regionale instrumenter (Ecowas-moratoriet, Nairobi-konventionen og SADC-protokollen) og eventuelt en omdannelse af disse instrumenter til juridisk bindende regionale konventioner. EU prioriterer også højt de andre regioner, hvor spredning og uhensigtsmæssig stor ophobning af SALW er blevet et problem, navnlig Central- og Østeuropa samt Latin​amerika og Caribien

–
sørge for, at Den Afrikanske Union og de regionale afrikanske organisationer får kapacitet til at overvåge, om FN's embargoer og sanktionsordningerne (dvs. grænsekontrol, især kontrol af luftrummet) følges forskriftsmæssigt, og mobilisere de internationale særorganisationer på dette område (navnlig OPCW)

–
arbejde for, at EU-partnerne tilskyndes til at anvende OSCE's håndbog om bedste praksis med hensyn til SALW. Udvide og samordne EU-medlemsstaternes kapacitet til at tilbyde deres nationale ekspertise på området til de OSCE-lande, der anmoder om det

–
støtte OSCE's indsats med hensyn til bekæmpelse af ulovlig handel med SALW og ammuni​tion hertil samt destruktion af medlemslandenes overskudslagre

–
støtte de fredsbevarende missioner i forbindelse med deres kontrol af våbenembargoer.

Inden for rammerne af aftaler/strukturerede dialoger

–
sætte spørgsmålene vedrørende våbenmæglervirksomhed og ulovlig overførsel af SALW på dagsordenen for alle strukturerede politiske dialoger mellem EU og lande med en stor eksport af SALW, især med lande, der ligger inde med overskudslagre af SALW fra den kolde krigs tid, navnlig i Øst- og Sydøsteuropa

–
lade denne problematik indgå mere præcist i EU's handlingsplaner med Ukraine og Moldova inden for rammerne af naboskabspolitikken

–
generelt lade disse spørgsmål indgå i den politiske dialog med tredjelande eller internationale, regionale eller subregionale organisationer. Der bør lægges særlig vægt på at samordne ind​satsen med EU's vigtigste partnere (den transatlantiske dialog, det strategiske partnerskab med Rusland, den strategiske dialog med Kina, naboskabspolitikken, dialogen mellem EU og Afrika, Barcelona-processen, ASEAN Regional Forum, dialogen mellem EU og Latinamerika samt Caribien)

–
som led i en integreret tilgang til EU's eksterne foranstaltninger desuden gøre brug af forbin​delser og aftaler med tredjelande, sådan som det allerede er tilfældet i forbindelse med andre trusler (ikke-spredning, terrorisme, organiseret kriminalitet ...). Det kan overvejes at indsætte en bestemmelse eller et tilsagn om samarbejde om bekæmpelse af ulovlig handel med SALW og ammunition hertil i alle aftaler med tredjelande

–
blandt vore partnere fremme de eksportkontrolkriterier, der er omhandlet i EU's adfærdsko​deks, og indføre en struktureret udveksling af oplysninger om de respektive politikker for eksport til de følsomme regioner

Inden for EU

–
sørge for gennemførelsen af fælles aktion 2002/589/FUSP

–
fremme medlemsstaternes gennemførelse af bestemmelserne i EU's fælles holdning fra 2003 om kontrol med våbenmæglervirksomhed og en harmonisk anvendelse af adfærdskodeksen vedrørende eksportkontrol med militært udstyr

–
udforme mekanismer, der er godkendt af medlemsstaterne, for udveksling af oplysninger om netværk, for ulovlig handel med SALW, navnlig som led i opfølgningen af embargoer, der er udstedt af FN og af EU

–
fremme udviklingen via Europol, Eurocustoms og Eurojust af en politik til aktiv bekæmpelse af netværk, for ulovlig handel med SALW (ulovlige våbenmæglere og transportvirksomhe​der), som anvender EU's luftrum, territorialfarvand og landområde, ved at udforme alarm- og samarbejdsmekanismer i den forbindelse og åbne mulighed for politiaktioner på europæisk plan på dette område.

b)
En reaktion på ophobningen og problemerne i forbindelse med tilgængeligheden af eksiste​rende lagre

–
tilskynde alle lande til at give tilsagn om kun at indføre og lagre lette våben med henblik på at beskytte egne legitime sikkerhedsinteresser på et niveau, der svarer til deres legitime selvfor​svars- og sikkerhedsbehov, herunder deres evne til at deltage i FN's fredsbevarende operatio​ner

–
fremme udarbejdelse og ajourføring af nationale fortegnelser over lovlige lagre af våben, der ejes af de nationale myndigheder, og indførelse af en restriktiv national lovgivning, herunder strafferetlige sanktioner og en effektiv administrativ kontrol

–
deltage i bestræbelserne på at reducere de overskudslagre af SALW i Østeuropa, der stammer fra den kolde krig, navnlig ved at samarbejde med de organisationer, der er blevet anmodet herom af de berørte stater (NATO, OSCE) 

–
fortsætte den økonomiske indsats, som EU har gjort siden 1993 som led i afvæbnings-, demo​biliserings- og reintegrationsoperationerne (DDR), samtidig med at der sikres en bedre effek​tivitet ved at lade europæiske eksperter deltage direkte i disse programmer

–
fremme programmer til uddannelse og oplysning af offentligheden med henblik på at tvinge "voldskulturen" tilbage.

c)
Passende foranstaltninger til behandling af årsagerne til og følgerne for den menneskelige udvikling af den ulovlige spredning af SALW

–
styrke EU's indsats for at løse regionale konflikter under anvendelse af alle de instrumenter, der er til rådighed, især inden for rammerne af FUSP og ESFP

–
sørge for, at der i militære krisestyringsoperationer indgår missionsaspekter, som gør det muligt at oprette kontrol ved grænserne (eller i luftrummet, på landjorden eller til havs i konfliktområdet) eller at foretage afvæbning

–
forbedre EU's kapacitet til at indlede civile krisestyringsoperationer for at klare krisesituatio​ner og genoprette sikkerheden for at løse interne konflikter eller grænsestridigheder, herunder gennem missioner, der tager sigte på uddannelse, rådgivning, bistand eller mentorordninger

–
sørge for økonomisk og teknisk bistand til etablering eller styrkelse af tillidsskabende foran​staltninger og regionale og subregionale sikkerheds- og samarbejdsstrukturer. Disse foran​staltninger bør omfatte regionale registre for lette våben og regelmæssig udveksling af tilgæn​gelige oplysninger om eksport, import, fremstilling og lagre af lette våben og om national våbenlovgivning samt konsultationer mellem de relevante parter om de udvekslede oplysnin​ger

–
tage hensyn til sikkerhedsproblematikken (dvs. reformer på områderne sikkerhed/grænseover​skridende problematik) i forbindelse med udformningen af udviklings- og bistandsprogram​mer med AVS-landene

–
tage hensyn til problematikken vedrørende SALW og ammunition hertil sideløbende med postkonflikt/genopbygningsprogrammerne, navnlig inden for rammerne af SSR.

d)
Indføre/udvikle de nødvendige strukturer på EU-plan

–
øge Rådssekretariatets kapacitet, således at det i snæver samordning med Kommissionen og medlemsstaterne og ikke mindst med støtte fra eksperter med hensyn til bekæmpelse af ophobning af og ulovlig handel med SALW kan tilse, at strategien gennemføres på en sam​menhængende måde. Generalsekretariatet for Rådet skal arbejde tæt sammen med Situations​centret om at fremme indsamling og formidling af oplysninger og efterretninger fra medlems​staterne

–
fremme en bedre horisontal samordning og en bedre udveksling af oplysninger og forslag mellem de geografiske og de tematiske ekspertgrupper (CODUN, COARM, COSCE, COTER, CONOP) for at opnå en integreret initiativs- og forslagskapacitet i forbindelse med bekæmpelse af ulovlig handel med SALW. I den forbindelse fremme et vertikalt samspil mellem ekspertgrupperne og PSC

–
sikre sammenhængen og komplementariteten mellem Rådets FUSP-afgørelser og de foran​staltninger inden for udviklingsbistand, der iværksættes af Kommissionen, for at fremme en sammenhængende tilgang til alle de aktioner, som EU gennemfører med hensyn til SALW.

________________________

